Karen Ellemann (V), 2014-01-28:
Alle er mere eller mindre optaget af, at det generelt skal være mere attraktivt at drive virksomhed i Danmark, både når det handler om omkostningsniveauver og -byrder, og så sandelig også når det handler om innovationsmuligheder.
Med den her lille buket af lovforslag tager vi for alvor fat på virksomhedernes vilkår og muligheder for netop at udvikle viden og teknologi, som dels kan føre til en styrkelse af forskningen, dels føre til mere innovative løsninger til gavn for samfundet og til gavn for produktudviklingen.
Og det siger sig selv, at det er noget, vi glæder os over i Venstre.
Kernen i de tre lovforslag, som vi sambehandler her, er, at vi erstatter de nuværende råd – Det Strategiske Forskningsråd, Højteknologifonden og Rådet for Teknologi og Innovation – med en ny fond, Danmarks Innovationsfond.
Det her er en øvelse, der har taget lidt tid.
Det har været nogle lange forhandlinger, og jeg skal også være ærlig og indrømme, at vi i starten fra Venstres side nok var lidt skeptiske, primært over for det emne, der handler om, at Højteknologifonden skulle gå tabt med den her fusion.
Den bekymring skyldes, at vi sådan set har set, at Højteknologifonden har været meget succesfuld, og derfor har vi været bekymrede for, at man kom til at hælde badevandet ud for tidligt, altså at velfungerende elementer i Højteknologifonden ganske enkelt ville gå tabt med den her fusion.
Men når jeg nu står her, er det for med det samme at sige, at vi er meget, meget glade for den aftale, der nu er indgået, og det er vi af flere grunde.
For det første er der en markant erhvervsrettet profil i den kommende fond.
Det betyder indlysende nok, at der er fokus på, at virksomheder kan komme med et konkret problem og med støtte fra Danmarks Innovationsfond få hjælp til at løse det.
For det andet bliver det mere simpelt for forskere at søge penge, for når vi reducerer bureaukrati, er det sådan set godt for de offentlige finanser, men jo så sandelig også for de borgere og virksomheder, som skal i kontakt med det offentlige.
For det tredje, som måske nok er det allervigtigste, er vi sådan set meget tilfredse med den måde, den nye fond organiseres på.
I det oprindelige oplæg var der lagt op til bare at lægge Højteknologifonden i graven, men vi oplevede heldigvis, at ministeren var lydhør og imødekommende i forhold til at garantere, at Danmarks nye innovationsfond bygges op efter samme principper og også helt principielt kommer til at fungere på samme måde som Højteknologifonden.
Og her er det vigtigt at understrege, at det for os betyder, at den nye fond ikke bare skal ligne Højteknologifonden, men sådan set helt generelt skal fungere på samme måde, som Højteknologifonden hidtil har gjort.
Så vi skal altså sikre lighed med Højteknologifonden i alle aspekter af den nye fonds virke og organisering.
Derfor er det også vigtigt, at ministeren sikrer kontinuitet i bestyrelsessammensætningen, således at ånden fra Højteknologifonden videreføres i den nye organisation.
Der er også andre elementer end ligheden med Højteknologifonden, det er værd at knytte en bemærkning til, og det er særligt i forhold til samfundspartnerskaberne – dem, der er kendt som INNO+ – hvor jeg gerne vil understrege vigtigheden af bestyrelsens egenbestemmelse i forhold til fordelingen af fondens midler.
Fonden har mulighed for at fordele op til 500 mio. kr. til samfundspartnerskaber, og dette er jo altså netop en mulighed og ikke et krav.
Det er alene bestyrelsen, der skal træffe beslutning om det netop på baggrund af ansøgninger og prioriteringer, og det er altså ikke os som politikere, der skal lave den fordeling.
Forhandlingerne om Danmarks Innovationsfond har været lange, men de har bestemt også været konstruktive, og jeg vil gerne på Venstres vegne have lov til at takke ministeren og så sandelig også alle de øvrige forligspartier.
Jeg synes, det er flot, at det er et samlet Folketing, der samles om den her store satsning.
Vi har fået en god aftale, som jeg tror på vil være til gavn for danske virksomheder og dermed jo altså også til gavn for vores land.
Og på den her baggrund kan jeg lidt overraskende oplyse, at Venstre har tænkt sig at støtte alle tre lovforslag.